SKRIFTLIG FORESPØRGSEL P-0820/02

af Sebastiano Musumeci (UEN) til Kommissionen

(18. marts 2002)

Om: Illegale indvandreres forlis anmodning om oprettelse af en kriseenhed

Endnu engang er tredjelandsborgere forlist i Canale di Sicilia (Italien) og over 50 mennesker druknet. Sådanne hændelser ses oftere og oftere.

De foranstaltninger, de enkelte stater i Middelhavsområdet hidtil har truffet, har vist sig utilstrækkelige i forhold til problemets omfang.

Mener Kommissionen ikke, at der i betragtning af ovenstående bør oprettes en kriseenhed med repræsentanter fra medlemsstaterne og fra Middelhavslandene, som skal have til opgave at foreslå vedtagelse af en fælles strategi til standsning af denne fortsatte række af ulykker, der alene i de seneste år har kostet flere hundrede mennesker, deriblandt mange kvinder og børn, livet?

Svar afgivet på Kommissionens vegne af António Vitorino

(6. maj 2002)

Den menneskelige tragedie, som det ærede medlem omtaler, og skibet Monicas anløb for nylig til Catanias havn er bare to eksempler på fartøjer af forskellig art og størrelse, der sejler med ulovlige indvandrere og lægger til ved medlemsstaternes kyster. Ulovlige indvandrere løber mange farer og risici ved sådanne usikre overfarter, f.eks. at blive smuglet ind af hensynsløse kriminelle netværk. Som Kommissionen for nylig påpegede i sit svar på det ærede medlems skriftlige forespørgsel P-2079/01(1), viser sagen, som ligger Kommissionen stærkt på sinde, hvor vigtigt det er, at der på EU-plan udformes en politik for forebyggelse og bekæmpelse af ulovlig indvandring, herunder specielt ulovlig indvandring ad søvejen.

Der er på det seneste taget flere initiativer på området. I juni 2001 nåede Rådet til politisk enighed om et direktiv, der definerer hjælp til ulovlig indrejse og rejse samt ulovligt ophold, og en ledsagende rammeafgørelse om styrkelse af de strafferetlige rammer for at forhindre hjælp til ulovlig indrejse og rejse samt ulovligt ophold. Rådet har desuden vedtaget direktiv 2001/51/EF af 28. juni 2001 om fastsættelse af supplerende bestemmelser til artikel 26 i konventionen om gennemførelse af Schengen-aftalen af 14. juni 1985(2) for yderligere at definere transportvirksomhedernes forpligtelser. I december 2000 vedtog Kommissionen en meddelelse om bekæmpelse af menneskehandel og om bekæmpelse af seksuel udnyttelse af børn og børnepornografi(3), der indeholder et forslag til Rådets rammeafgørelse om bekæmpelse af menneskehandel.

Den 28. februar 2002 forelagde EU en overordnet model for sin politik mod ulovlig indvandring. Det skete, da Rådet vedtog en samlet plan for bekæmpelse af ulovlig indvandring og menneskehandel, som i vidt omfang bygger på Kommissionens meddelelse af 15. november 2001 om en fælles politik mod ulovlig indvandring(4). Planen omfatter en lang række foranstaltninger inden for visumpolitik, lovgivning, tilbagetagelses- og hjemsendelsespolitik og indeholder konkrete initiativer, der skal forbedre det praktiske samarbejde mellem de kompetente statslige instanser. Der vil i den forbindelse blive lagt særlig vægt på forbedring af kontrollen ved søgrænserne. I umiddelbar forlængelse heraf vil Kommissionen i en kommende meddelelse om integreret grænseforvaltning foreslå en række foranstaltninger for at forbedre samarbejdet mellem medlemsstaternes grænsekontrolmyndigheder, hvor bevogtningen af søgrænserne vil have særlig bevågenhed.

(1) EFT C 40 E af 14.2.2002.

(2) EFT L 187 af 10.7.2001.

(3) KOM(2000) 854 endelig udg.

(4) KOM(2001) 672 endelig udg.